Likumprojekts

**Trauksmes cēlēju aizsardzības likums**

**1. pants. Likumā lietotie termini**

Likumā ir lietoti šādi termini:

1) **atbildīgā persona** – publiskās personas iestāžu augstākā līmeņa vadītāji vai privāto tiesību juridiskās personas valdes vai padomes locekļi, direktori un citas personas, kas tieši iesaistītas pārvaldībā;

2) **darba pienākumu veikšana** – noteikta darba veikšana vai pakalpojuma sniegšana, pildot dienestu valsts un pašvaldību institūcijā, pēc darba līguma vai uzņēmuma līguma noslēgšanas;

3) **iekšējais trauksmes celšanas mehānisms** – publiskās personas iestādes un privāto tiesību juridiskās personas noteikta kārtība, kādā tās nodarbinātie iesniedz trauksmes cēlēju ziņojumu un kādā ziņojums tiek izskatīts;

4) **kompetentā iestāde ir**:

a) publiskās personasiestāde, kura atbilstoši normatīvajos aktos noteiktajai kompetencei ir augstākā iestāde tai publiskās personasiestādei vai kapitālsabiedrībai, par kuru ziņo trauksmes cēlējs,

b) publiskās personasiestāde, kura ir vadošā valsts pārvaldes iestāde nozarē vai kura īsteno uzraudzību vai kontroli vai citā veidā atbilstoši normatīvajos aktos noteiktajai kompetencei ir atbildīga par tā jautājuma risināšanu, par kuru ziņo trauksmes cēlējs,

c) izmeklēšanas iestāde, kuras kompetencē ir izmeklēt noziedzīgo nodarījumu vai reaģēt uz likumpārkāpumu, par kuru ziņo trauksmes cēlējs, un prokuratūra, kas atbilstoši kompetencei reaģē uz likumpārkāpumu un nodrošina ar to saistītās lietas izlemšanu likumā noteiktajā kārtībā;

5) **kompetentā nevalstiskā organizācija** – biedrība, nodibinājums, arodbiedrība vai arodbiedrību apvienība, kas sadarbojas ar trauksmes cēlējiem un darba ņēmējiem vai iesaistās skartās sabiedrības daļas interešu aizstāvībā;

6) **pārkāpums** –noziedzīgs nodarījums, administratīvs pārkāpums vai cits tiesību normu pārkāpums, vai saistošu ētikas vai profesionālu normu pārkāpums;

7) **trauksmes cēlējs** – persona, kas labā ticībā sniedz informāciju par iespējamu pārkāpumu, kas var kaitēt sabiedrības vai tās daļas interesēm, ja šī informācija gūta saistībā ar darba pienākumu veikšanu un persona to pamatoti uzskata par patiesu.

**2. pants. Likuma mērķis**

Likuma mērķis ir nodrošināt trauksmes cēlēju aizsardzību, lai sabiedrības interesēs veicinātu trauksmes celšanu par pārkāpumiem un to novēršanu.

**3. pants. Trauksmes celšana**

(1) Sabiedrības interesēs ir celt trauksmi par šādu veidu pārkāpumiem:

1) publiskas personas finanšu līdzekļu vai mantas izšķērdēšana;

2) krāpniecība;

3) atbildīgo personu bezdarbība, nolaidība vai pilnvaru ļaunprātīga izmantošana;

4) korupcija, arī ārvalstu amatpersonu kukuļošana;

5) sabiedrības veselības apdraudējums;

6) pārtikas drošības apdraudējums;

7) riski būvniecības drošībai;

8) draudi vides drošībai;

9) pārkāpumi publisko iepirkumu jomā;

10) darba drošības pārkāpumi;

11) izvairīšanās no nodokļu samaksas;

12) pārkāpumi finanšu un kapitāla tirgus sektorā;

13) citi pārkāpumi.

(2) Trauksmes celšana notiek sabiedrības vai tās daļas interesēs. Par trauksmes celšanu nav uzskatāms ziņojums par personīgu interešu aizskārumu.

(3) Apzināti nepatiesu ziņu sniegšana nav uzskatāma par trauksmes celšanu. Par apzināti nepatiesu ziņu sniegšanu trauksmes cēlēja ziņojumā personu sauc pie normatīvajos aktos paredzētās atbildības.

**4. pants. Trauksmes cēlēja ziņojums**

(1) Trauksmes cēlējs ziņojumu var iesniegt:

1) izmantojot iekšējo trauksmes celšanas mehānismu;

2) kompetentajā iestādē;

3) kompetentajā nevalstiskajā organizācijā;

4) trauksmes cēlēju kontaktpunktā.

(2) Trauksmes cēlējs vēršas kompetentajā iestādē, ja:

1) pārkāpumā ir iesaistītas atbildīgās personas;

2) ziņojums par pārkāpumu ir iesniegts, izmantojot iekšējo trauksmes celšanas mehānismu, bet ir saņemts atteikums novērst pārkāpumu vai nav sniegta atbilde;

3) trauksmes cēlējam ir pamats uzskatīt, ka iekšējā trauksmes celšanas mehānisma izmantošanas gadījumā viņam var tikt radītas nelabvēlīgas sekas;

4) pārkāpumu nepieciešams novērst nekavējoties, jo tas var apdraudēt dzīvību, veselību vai vides drošību;

5) darba devējs nav izveidojis iekšējo trauksmes celšanas mehānismu.

(3) Trauksmes cēlējs ziņojumā sniedz tā rīcībā esošo informāciju:

1) par pārkāpumu, minot konkrētus faktus;

2) par pārkāpumā iesaistītajām fiziskām vai juridiskām personām;

3) par pārkāpuma norises laiku un vietu;

4) kā arī norāda, vai par šo pārkāpumu jau ir iepriekš ziņots un vai ir saņemta atbilde;

5) un norāda savu vārdu un uzvārdu.

(4) Ja iespējams, trauksmes cēlējs ziņojumam pievieno rakstveida vai lietiskos pierādījumus.

(5) Lai nodrošinātu efektīvu trauksmes cēlēja aizsardzību, trauksmes cēlējs ziņojuma iesniegšanai izmanto trauksmes cēlēja ziņojuma veidlapu (pielikums) vai, iesniedzot ziņojumu brīvā formā, uz pirmās lapas norāda, ka tas ir trauksmes cēlēja ziņojums saskaņā ar šo likumu.

**5. pants. Iekšējie trauksmes celšanas mehānismi**

(1) Publiskās personas iestādē un privāto tiesību juridiskā personā, ja tajā ir vairāk nekā 50 nodarbināto, darbojas iekšējais trauksmes celšanas mehānisms, ņemot vērā nozares specifiku un pārvaldes formu.

(2) Trauksmes cēlēju kontaktpunkts izstrādā labās prakses vadlīnijas iekšējā trauksmes celšanas mehānisma izveidei.

(3) Par šā panta pirmajā daļā noteikto mehānismu darba devējs informē nodarbinātos, uzsākot ar tiem darba tiesiskās vai dienesta attiecības, un nodrošina viegli pieejamu informāciju darbavietā.

**6. pants. Trauksmes cēlēja ziņojuma iesniegšana un izskatīšana kompetentajā iestādē**

(1) Trauksmes cēlējs ziņojumu kompetentajā iestādē iesniedz, ievērojot šā likuma 1. panta ceturtajā daļā minēto atbildības sadalījumu un šā likuma 4. pantu.

(2) Kompetentā iestāde nosaka veidu, kādā tai var iesniegt trauksmes cēlēja ziņojumu, un informē par to trauksmes cēlēju kontaktpunktu. Minētajai informācijai un trauksmes cēlēja ziņojuma veidlapai jābūt brīvi pieejamai (piemēram, kompetentās iestādes tīmekļvietnē).

(3) Saņemot personas iesniegumu, kas noformēts kā trauksmes cēlēja ziņojums, kompetentā iestādeanonimizē tajā ietvertos trauksmes cēlēja personas datus un nekavējoties uzsāk iesnieguma izvērtēšanu. Kompetentā iestāde:

1) konstatē, vai trauksme celta par jautājumu, kas ir iestādes kompetencē. Ja personas iesniegums nav iestādes kompetencē, tā septiņu darbdienu laikā pārsūta saņemto ziņojumu pēc piekritības, norādot uz nepieciešamību nodrošināt trauksmes cēlēja anonimitāti;

2) konstatē, vai personas iesniegums ir uzskatāms par trauksmes cēlēja ziņojumu, izvērtējot:

a) atbilstību šajā likumā noteiktajām trauksmes cēlēja un trauksmes celšanas pazīmēm,

b) atbilstību šā likuma 4. panta otrās, trešās, ceturtās un piektās daļas nosacījumiem,

c) vai saistībā ar iesniegumā ietvertajiem faktiem jau nav uzsākta pārbaude, administratīvā pārkāpuma lietvedība vai kriminālprocess vai pieņemts lēmums, kas stājies likumīgā spēkā.

(4) Ja kompetentā iestāde šā panta trešās daļas 2. punktā minētajā izvērtējumā konstatē, ka personas iesniegums neatbilst šajā likumā noteiktajām prasībām, tā viena mēneša laikā no iesnieguma saņemšanas dienas par to rakstveidā informē personu.

(5) Ja personas iesniegums pēc būtības atbilst trauksmes cēlēja ziņojumam, kompetentā iestāde:

1) personas iesniegumu atzīst par trauksmes cēlēja ziņojumu;

2) nodrošina trauksmes cēlēja ziņojumā minētās informācijas objektīvu un efektīvu izskatīšanu;

3) konstatē pārkāpuma esību vai neesību;

4) piemēro atbildību saskaņā ar normatīvajiem aktiem;

5) informāciju nosūta tālākai izskatīšanai pēc piekritības, ja lietas izskatīšanas laikā secina, ka ir pamatotas aizdomas par pārkāpumu, kura izskatīšana nav tās kompetencē.

(6) Kompetentajai iestādei ir tiesības pieprasīt un saņemt no juridiskām un fiziskām personām informāciju, kas nepieciešama lietas apstākļu noskaidrošanai.

(7) Par trauksmes cēlēja ziņojuma izskatīšanas gaitu kompetentajā iestādē trauksmes cēlēju informē divu mēnešu laikā no dienas, kad personas iesniegums atzīts par trauksmes cēlēja ziņojumu.

(8) Par pārkāpumiem, kurus palīdzējis atklāt trauksmes cēlējs, kompetentā iestāde sniedz informāciju publiski, saglabājot trauksmes cēlēja anonimitāti.

**7. pants. Kompetento nevalstisko organizāciju atbalsts trauksmes celšanai**

(1) Kompetentās nevalstiskās organizācijas var nodrošināt atbalstu un konsultācijas trauksmes cēlējiem, lai veicinātu trauksmes celšanu, trauksmes cēlēju ziņojumu izskatīšanu un trauksmes cēlēju aizsardzību.

(2) Trauksmes cēlējs ziņojumu var iesniegt kompetentajā nevalstiskajā organizācijā, ievērojot šā likuma 4. panta trešās, ceturtās un piektās daļas nosacījumus. Kompetentā nevalstiskā organizācija sadarbībā ar trauksmes cēlēju ziņojumu nodod kompetentajai iestādei.

**8. pants. Trauksmes cēlēju kontaktpunkts**

(1) Trauksmes cēlēju kontaktpunkta pienākumus veic Valsts kanceleja.

(2) Trauksmes cēlēju kontaktpunkts sniedz konsultācijas par to, kurā kompetentajā iestādē un kādā kārtībā var iesniegt trauksmes cēlēja ziņojumu.

(3) Ja trauksmes cēlēju kontaktpunkts saņem trauksmes cēlēja ziņojumu, tas identificē kompetento iestādi un septiņu darbdienu laikā pārsūta saņemto ziņojumu, norādot uz nepieciešamību nodrošināt trauksmes cēlēja anonimitāti.

(4) Trauksmes cēlēju kontaktpunkts izveido un uztur tīmekļvietni trauksmes cēlējiem, kurā izvietota informācija par trauksmes celšanas mehānismu un kompetentajām iestādēm.

(5) Trauksmes cēlēju kontaktpunkts izstrādā metodiku iekšējo trauksmes celšanas mehānismu izveidei un trauksmes cēlēju ziņojumu izskatīšanai kompetentajās iestādēs.

(6) Trauksmes cēlēju kontaktpunkts katru gadu publiskā pārskatā apkopo informāciju par trauksmes celšanu un trauksmes cēlēju aizsardzību (tajā skaitā par pārkāpumiem, kas atklāti pēc trauksmes cēlēju ziņojumu iesniegšanas).

**9. pants. Trauksmes cēlēja anonimitāte**

(1) Jebkura persona, kas saņem trauksmes cēlēja ziņojumu vai veic darbības ar to, nodrošina ziņojumā norādīto trauksmes cēlēja personas datu aizsardzību.

(2) Trauksmes cēlēja personas datus var nodot tikai personām, kurām tie nepieciešami trauksmes cēlēja ziņojuma izskatīšanai vai trauksmes cēlēja aizsardzībai.

(3) Trauksmes cēlēja ziņojumam un tam pievienotajiem rakstveida vai lietiskajiem pierādījumiem, kā arī trauksmes cēlēja ziņojuma izskatīšanas materiāliem ir ierobežotas pieejamības informācijas statuss.

**10. pants. Aizliegums radīt nelabvēlīgas sekas trauksmes cēlējam**

(1) Trauksmes cēlēju aizliegts disciplināri vai citādi sodīt, atbrīvot no darba vai amata, pazemināt amatā, pārcelt citā darbā vai citādi tieši vai netieši radīt viņam nelabvēlīgas sekas tāpēc, ka trauksmes cēlējs ir sniedzis trauksmes cēlēja ziņojumu.

(2) Par trauksmes cēlējam nelabvēlīgu seku radīšanu valsts dienestā var saukt pie disciplinārās atbildības.

**11. pants. Trauksmes cēlējam radīto nelabvēlīgo seku novēršana**

(1) Ja trauksmes cēlējam, kas atrodas darba tiesiskajās attiecībās, ir radītas nelabvēlīgas sekas trauksmes celšanas dēļ, viņam ir tiesības vērsties ar prasības pieteikumu vispārējās jurisdikcijas tiesā. Trauksmes cēlējam, kas atrodas valsts dienestā, ir tiesības apstrīdēt vai pārsūdzēt iestādes administratīvo aktu vai faktisko rīcību Administratīvā procesa likumā noteiktajā kārtībā.

(2) Ar trauksmes celšanu saistītās negatīvās sekas novērš atbilstoši tiesību aktiem, kas regulē darba tiesiskās attiecības vai citas civiltiesiskās vai valsts dienesta attiecības, ja šajā likumā nav noteikts citādi.

(3) Darba devējam ir pienākums pierādīt, ka nelabvēlīgās sekas trauksmes cēlējam nav radītas saistībā ar trauksmes cēlēja ziņojuma iesniegšanu vai tajā norādītajiem faktiem.

(4) Prasības pieteikumā sakarā ar nelabvēlīgu seku radīšanu trauksmes celšanas dēļ trauksmes cēlējam ir tiesības prasīt zaudējumu atlīdzību un atlīdzību par morālo kaitējumu. Morālā kaitējuma atlīdzības apmēru nosaka tiesa pēc sava ieskata.

(5) Ja tiesa savā spriedumā konstatējusi, ka personai radītas nelabvēlīgas sekas trauksmes celšanas dēļ, tiesa var pieņemt blakus lēmumu, kurā ierosina saukt atbildīgo personu pie disciplinārās atbildības par nelabvēlīgu seku radīšanu trauksmes cēlējam.

(6) Valsts darba inspekcija nodrošina trauksmes cēlējam konsultācijas par iespējām novērst tam radītās nelabvēlīgās sekas darba tiesisko attiecību vai darba drošības jomā.

**Pārejas noteikums**

Šā likuma 5. pantā minētās prasības par iekšējā trauksmes celšanas mehānisma izveidošanu noteiktām privāto tiesību juridiskajām personām un publiskas personas iestādēm jāizpilda sešu mēnešu laikā no šā likuma spēkā stāšanās dienas.

Ministru prezidents

Māris Kučinskis